Polisie rig waarskuwing ná 6 sterfArgieffoto: Nico Strydom Ses mans is oor die naweek in Gauteng dood nadat hulle na bewering aangerand en aan die brand gesteek is. Kapt. Kay Makhubele, provinsiale polisiewoordvoerder vir Gauteng, het Maandag gesê die voorval het Saterdag in Diepsloot, noord van Johannesburg, plaasgevind. “ŉ Groep inwoners van Uitbreiding 1 het in die vroeë oggendure na ŉ groep mans gaan soek wat daarvan beskuldig word dat hulle die inwoners in die omgewing terroriseer,” het Makhubele gesê. “Hulle het een van die mans vasgetrek, hom aangerand en gedwing om te wys waar sy vriende skuil. By sy vriende se blyplek is daar verskeie goedere gevind soos skoene, rekenaars en selfone wat vermoedelik gesteel is.” Ses mans is glo daarna in ŉ vigilante-aanval vermoor. “Die polisie moes bystand ontbied en is na David Websterstraat ontplooi waar die mans vermoedelik deur die ontstoke inwoners aan die brand gesteek is. Die polisie kon daarin slaag om ŉ sewende mens se lewe te red.” Die polisie ondersoek ses sake van moord. Lt.genl. Deliwe de Lange, provinsiale polisiekommissaris, het die voorval ten sterkste veroordeel. “Inwoners is al voorheen gewaarsku en word weereens gewaarsku om nie eiemagtig op te tree nie, ongeag hoe kwaad hulle mag wees. Ons het al verskeie kere ŉ beroep op inwoners gedoen om enige misdrywe by die polisie aan te meld en die polisiebeamptes toe te laat om dit behoorlik te ondersoek,” het De Lange gesê.